Αρκετά συχνά, οι αγγελίες εργασίας που ζητούν συνοδευτική επιστολή μαζί με το βιογραφικό μας την αναφέρουν με το αγγλικό αντίστοιχό της, δηλαδή ως cover letter. Πιθανώς, όμως, να έχετε συναντήσει και τον όρο motivational letter, που επίσης αναφέρεται σε συνοδευτική επιστολή (μπορεί να τον δείτε μεταφρασμένο στα ελληνικά ως «επιστολή κινήτρων»). Ποια είναι, λοιπόν, η διαφορά αυτών των δύο; Καταρχάς, το cover letter είναι η επιστολή που στέλνουμε μαζί με το βιογραφικό μας για να αιτηθούμε για μία θέση εργασίας, ενώ το motivational letter αποτελεί συνήθως μέρος της αίτησής μας για συμμετοχή σε κάποιο ακαδημαϊκό πρόγραμμα, π.χ. για να γίνουμε δεκτοί σε πρόγραμμα μεταπτυχιακών σπουδών ή να κάνουμε διδακτορικό. Στον εργασιακό τομέα, αυτοί που μπορεί να ζητήσουν motivational αντί για cover letter είναι ΜΚΟ και άλλοι φιλανθρωπικοί οργανισμοί, που ενδιαφέρονται ιδιαιτέρως να δουν τα κίνητρα του υποψήφιου / της υποψήφιας για απασχόληση σε αυτούς, καθώς και το κατά πόσον το ενδιαφερόμενο άτομο συμπορεύεται με τις αξίες και τους στόχους τους. Αν και οι δύο επιστολές έχουν τον ίδιο στόχο, να πείσουν ότι είμαστε κατάλληλοι υποψήφιοι για αυτό που διεκδικούμε, το περιεχόμενό τους εντέλει διαφέρει στον πυρήνα του. Το cover letter εστιάζει στο πώς η εμπειρία και οι δεξιότητές μας μάς έχουν δώσει εφόδια για τη θέση που μας ενδιαφέρει, με αποτέλεσμα να είμαστε κατάλληλοι για αυτή, ενώ το motivation letter ρίχνει τους προβολείς περισσότερο στην προσωπικότητά μας, τα ενδιαφέροντά μας και, φυσικά, τα κίνητρα πίσω από την αίτησή μας.